Simon Emil Ammitzbøll (LA), 2012-01-19:
Det er sådan, at Europa lider af gældskrise, men faktisk også af vækstkrise, og Danmark er i nogen grad – for at sige det pænt – ramt af denne vækstkrise.
Hvad har vi så brugt debatten på her i dag?
Vi har diskuteret sukkerforbrug, fertilitetsbehandling, lighed og løftebrud, og det er sikkert meget spændende alt sammen, men det er ikke rigtig noget, der rykker i forhold til spørgsmålet om at få mere vækst, få flere arbejdspladser og have råd til at have det gode samfund, som vi alle sammen ønsker os.
Desværre har vi også set de negative ting: nye afgifter; indførelse af et kontanthjælpsloft; der er nogle, der får en længere dagpengeperiode; der er en kickstart, som desværre virker kontraproduktivt.
Alt sammen giver det et billede af, at vi har en finanslov, hvor der ikke er egentlige vækstinitiativer.
Faktisk er det sådan, at det eneste egentlig gode tiltag, der er i den nye finanslov, er tilbagetrækningsreformen, men den er jo sådan set lavet under den tidligere regering, så det kan vi heller ikke få lov til at rose den nuværende regering for.
Liberal Alliance har spurgt først finansministeren, så den radikale finansordfører, fru Marianne Jelved, som vi endog spurgte utrolig mange gange, og den folkesocialistiske finansordfører, hr. Jonas Dahl: Hvad er det i det her udspil, der skaber vækst?
Læser man regeringsgrundlaget, kan man se, at det skulle være alle de grønne arbejdspladser, men vi har fru Marianne Jelveds ord for, at det sådan set ikke er for vækstens skyld; det er for miljøets skyld.
Så var der noget med forskningen.
Det står også i regeringsgrundlaget, men alligevel bruger man mindre på forskningen.
Så var der noget med den her kickstart, men altså, de svar, vi har fået fra finansministeren – og tak for det – mere end antyder jo, at når man ser det i et lidt længere perspektiv, har det en negativ effekt i forhold til antallet af arbejdspladser og ikke en positiv effekt.
Nu skal
det hele ikke være så surt. Og jeg ved jo godt, at folk kender vores kritik, men vi er ikke et af den slags partier, der kun kritiserer; vi har sådan set også egne bud, vi har egne forslag.
Og det er ganske vist, at hvis vi sætter skatten ned, hvis vi effektiviserer den offentlige sektor, og hvis vi giver folk noget mere personlig frihed, så skaber vi faktisk en grobund for vækst og nye arbejdspladser.
Det er jo sådan, at når man tager de her gode liberale forslag – hr. Anders Samuelsen har jo tidligere i dag i sin ordførertale været inde på alle de konkrete forslag, og jeg gentager dem gerne, hvis der skulle være spørgsmål – så må man jo konstatere, at de liberale er dem, der kan levere en politik for arbejderne, for de danske arbejdere, dem, der går på arbejde.
Lige meget om det er høj- eller lav- eller mellemindkomstjob, så er det Liberal Alliance, der kan levere en indsats, som gør, at man får job.
Faktisk vil jeg også påstå, at vi er dem, der kan levere social tryghed, for det giver faktisk tryghed, at man har et job, og det giver faktisk tryghed at have et skattesystem, der gør, at man kan forandre sin egen livssituation i stedet for at sidde og vente på, at andre gør det, og om de nu finder ud af give en nok ved den næste finanslov.
Vi er dem, der kommer med forslag, selv med tal fra DREAM, som vi jo lod vores forslag regne igennem af, der siger, at der bliver skabt så mange arbejdspladser, at vi kan løfte folk ud af deres dårlige situation og ind i en situation, hvor de kan tage ansvar for eget liv og blive stolte over egen livssituation.
Så vil jeg til sidst sige, at jeg gerne vil rose hr. Frank Aaen fra Enhedslisten, for han har måske sagt det sandeste, der er sagt i dag, nemlig at det er svært at se forskel på den finanslov, der blev præsenteret af den borgerlige regering, og den, det så blev til med nogle ændringsforslag oveni fra den nye regering.
Jo, der er nogle udgifter og nogle afgifter til forskel, men det er jo sådan set også det; det er på marginalerne.
Vi er ikke derhenne, hvor vi virkelig gør noget, der betyder noget for, hvad det er for et land, vi bliver i fremtiden.
Det er også derfor, vi har taget den ansvarlige beslutning i Liberal Alliance at sige nej til uansvarligheden, trække en streg i sandet og sige, at nok er nok.